Estonia (naufragioa)

MS Estonia edo Estonia ferryaren hondoratzea 1994ko irailaren 28ko gauean gertatu zen hondamendia izan zen. Estoniako banderadun ferry bat zen, herrialdearen izena zeukana, eta Tallinn eta Stockholm artean itsaso Baltikoan hondoratu zen. 989 pertsona zeuden ontzian: horietatik 852 hil ziren eta 137 erreskatatu zituzten. Bake garaian Europan gertaturiko naufragiorik larriena da hau.

Naufragioa 
1994ko irailaren 27tik 28ra arteko gauean Estonia, Tallindik irten eta Stockholmera zuzendu zen itsaso zakar zegoela. Goizeko ordu bata aldera, lau metroko altuerako olatuen ondorioz tentsio handiak jasan zituen brankako sarrerak, eta bertan zegoen garajea urak hartu zuen bat-batean 01:15etan. Untzia nabarmen okertu zen istriborrera. 01:20an iigorri zen alarma eta bi minutu geroago " Mayday "-ren lehen seinale hirukoitza bidali zen. Estoniak azkar jarraitu zuen okertzen, eta bidaiari askoren ihesa ezinezkoa izan zen. 1:50ean, ontzia behin betiko desagertu zen jarraipen radarretatik.

Hondoratu zen lekura iritsi zen lehen ontzia Mariella izan zen, Viking Lineako ferry bat, 2:12an iritsi zena, eta laster Silja Europa, zeinean kapitainak erreskate koordinatzailearen ardura hartu zuen. Hirurak aldera iritsi ziren lehen erreskate helikopteroak. Eguraldi txarrak zaildutako operazioak 138 lagun salbatzea ahalbidetu zuen, eta haietako bat ospitalean hil zen gero. Bizirik atera ziren azkenak goizeko bederatziak aldera aurkitu zituzten. Bizirik atera ziren guztietatik, gutxienez 98 ospitaleratu zituzten, hildakoa kenduta. 94 gorpu besterik ez ziren berreskuratu; Gainerako 757 bidaiarietatik eta eskifaitik 650 inguru naufragioan harrapatuta geratu ziren ziurrenik.

Tallinen, hiri zaharreko harresien eta portuaren artean dagoen parkean, "Lerro Hautsia" izeneko monumentuak Estoniaren hondamendiaren 852 biktimen izenak eta oroimena dakartza gogora.

Zergatiei buruzko teoriak 
Txosten ofizialaren arabera, hondamendia brankako estalkia erortzeak eragin zuen, eta horrek garajerako sarbide-arrapala ireki zuen, eta horrela urak itsasontzia inbaditu zuen. Tripulazioa ez zen berehala konturatu hutsegiteaz, aurrealdeko bisera hautsi zelako, bertan jarritako segurtasun-sentsoreetako bat ere ez zen martxan jarri irekiera seinaleztatzeko.; gainera, branka ez zen zubitik ikusten. Naufragioa bonba batek eragin zezakeen hipotesia, hedabideek hainbat aldiz hartua, behin betiko baztertu zuten ikerketa batzordeak.

2020ko irailaren 28an, hainbat egunkarik Estoniako kroskoan 4 x 1,2 metroko pitzadura baten aurkikuntzaren berri eman zuten. Horrek berriro irekiko luke galdera, orduan guztiz argitu gabe, ontzia hondoratu izanaren zergatia, pitzadura edo zuloa leherketa baten ondorio izan balitz bezala. Garai batean baztertutako hipotesiak berriro azaleratu ziren: Mendebaldeko Estatuetako zerbitzu sekretuek Estoniara armak kontrabandoan sartzearena edo Errusiako itsaspeko baten parte hartzearen. Bizirik atera ziren batzuek hondoratzea baino lehen kolpe edo eztanda entzun zutela kontatu dute. Misterioa areagotu zuen ontzirako sarbidea debekatu izanak, tragedia gertatu eta berehala "urpeko hilerri" egoera aldarrikatuz. Horren onodren, inplikatuta dauden hiru estatuek (Suedia, Estonia, Finlandia) ikerketa berriro ireki zuten, baina ondorio ofizialak berretsi zituzten 2023ko urtarrilean zabaldutako txosten batekin: ez zela bonbarik izan, eta oker mekaniko erraldoi bat eragin zuela itsaso zakarrak garajeko atea irekitzean. 

Wikidatako koordenatuak dituzten artikuluak

Erreferentziak

Kanpo estekak 

1994ko gertakariak
Estoniako historia
Naufragioak
Baltikoa
Baltikoan hondoratutako itsasontziak